Babelscape/SREDFM huggingface dataset:
Budget Rent a Car

Η Budget Rent a Car System Inc. "(Μπάτζετ Ενοικιάσεις Αυτοκινήτων)" είναι αμερικανική εταιρία βραχυχρόνιων και μακροχρόνιων μισθώσεων επιβατικών αυτοκινήτων και φορτηγών. 

Η Budget ιδρύθηκε από τον Morris Mirkin το 1958 στο Λος Άντζελες. Ξεκινώντας με 10 αυτοκίνητα, ο Mirkin διαφοροποιήθηκε από τις κυρίαρχες τότε ανταγωνίστριες εταιρείες, με την εφαρμογή εκπτωτικών τιμολογίων προσαρμοσμένων στα μέτρα του προϋπολογισμού (Budget) των πελατών. Το 1959 ο Mirkin συνεταιρίστηκε με τον Julius Lederer και το 1960 η έδρα της εταιρείας μεταφέρθηκε στο Σικάγο, ενώ στο δίκτυο εξυπηρέτησης προστέθηκαν πολλά ιδιόκτητα και συνεργαζόμενα καταστήματα. 

Η εταιρεία τελικά μεταβιβάστηκε στην Transamerica Corporation και εξαγοράστηκε το 1986 από την Gibbons, Green and van Amerongen Ltd., μαζί με το διοικητικό συμβούλιο (με επικεφαλής τον Clifton E. Haley, CEO), και μια ομάδα επιλεγμένων επενδυτών και το 1987 εισήχθη στο χρηματιστήριο. To 1997 οι μετοχές εξαγοράστηκαν από την εταιρεία Team Rental Group, που μετονομάστηκε σε Budget Group. To 2002 αγοράστηκε από την Cendant Corporation, ήδη ιδιοκτήτρια της Avis. Το Σεπτέμβριο του 2006, η Cendant Corporation διασπάσθηκε σε τέσσερις ανεξάρτητες εταιρείες, με τη σύσταση της κτηματομεσιτικής Realogy, Inc., και της ξενοδοχειακής αλυσίδας Wyndham Worldwide, την πώληση της Travelport, Inc, σε θυγατρική εταιρεία του ομίλου The Blackstone Group. Τον ίδιο χρόνο η τέταρτη εταιρεία, η Cendant, μετονομάστηκε σε Avis Budget Group και πλέον δραστηριοποείται αποκλειστικά με τις ενοικιάσεις αυτοκινήτων.

Σήμερα έχει την έδρα της στο Νιού Τζέρσεϊ (Parsipanny-Troy Hills Township, New Jersey). Είναι παγκοσμίως από τις πλέον αναγνωρίσιμες εταιρείες του κλάδου, με παρουσία σε 128 χώρες και με δίκτυο 3400 καταστημάτων.
Πανταζής Χρονόπουλος

Ο Πανταζής Χρονόπουλος (γεννημένος στη Ζαχάρω Ηλείας στις 7 Μαρτίου του 1947) είναι Έλληνας απόστρατος αρχιφύλακας της Ελληνικής Αστυνομίας που διετέλεσε επίσημα δήμαρχος στο Δήμο Ζαχάρως από τον Οκτώβριο του 2002 μέχρι τον Ιούλιο του 2010 όταν τέθηκε σε αργία με απόφαση του Υπουργείου Εσωτερικών. Παρά ταύτα διεκδίκησε ξανά τη δημαρχία στις αυτοδιοικητικές εκλογές του Νοεμβρίου 2010 και εξελέγη δήμαρχος με 56%, χωρίς όμως τυπικά να μπορεί να ασκήσει τα καθήκονά του, όντας σε αργία. Εντούτοις, ο ίδιος αυτο-ορκίστηκε δήμαρχος και σύμφωνα με δημοσιεύματα συνεχίζει να ασκεί μεγάλη επιρροή στα πολιτικά πράγματα της Ζαχάρως.

Ο ίδιος δήλωσε ότι, παρά το γεγονός ότι νομικά εμποδίζεται από το να ασκεί τα καθήκοντα του δημάρχου, «εγώ θα είμαι στο προσκήνιο αλλά και το παρασκήνιο στον νέο καλλικρατικό Δήμο, εγώ θα παίρνω τις αποφάσεις, εγώ θα είμαι το σημείο αναφοράς του Λαού».

Τον Μάιο του 2014 εξελέγη ξανά δήμαρχος Ζαχάρως για τέταρτη θητεία, κερδίζοντας μάλιστα από τον πρώτο γύρο, παρά τις διάφορες δικαστικές εμπλοκές του και το γεγονός ότι τυπικά βρίσκεται σε αργία. Ως εκ τούτου, άσκησε για περιορισμένο χρονικό διάστημα τα καθήκοντά του, καθώς η παράταξή του υποχρεώθηκε να ορίσει νέο δήμαρχο, με απόφαση που έλαβε τον Νοέμβριο 2014.
S/2003 (379) 1

Ο S/2003 (379) 1 είναι ένας φυσικός δορυφόρος του αστεροειδούς 379 Χουένα. Ανακαλύφθηκε στις 14 Αυγούστου του 2003 από τον Jean-Luc Margot με χρήση του συστήματος προσαρμοστικών οπτικών στο τηλεσκόπιο Keck II, στο Μάουνα Κέα. Ο δορυφόρος αυτός περιφέρεται σε ελλειπτική τροχιά γύρω από την Χουένα με μεγάλο ημιάξονα 3400 ± 11 χιλιόμετρα και εκκεντρότητα 0,334 ± 0,075. Η περίοδος περιφοράς του είναι 80,8 ± 0,36 ημέρες, ενώ οι διαστάσεις του εκτιμώνται σε περίπου 7 χιλιόμετρα.
Εσκίσεχιρσπορ

H Εσκίσεχιρσπορ (τουρκικά: "Eskişehirspor") είναι ποδοσφαιρικός σύλλογος της Τουρκίας η οποία συνήθως παίζει στη διοργάνωση Σούπερ Λίγκ της χώρας αυτής. Ιδρύθηκε το 1965 και η έδρα της είναι το Εσκισεχίρ Ατατούρκ Στάντιουμ με χωρητικότητα 18.495 θέσεων. Τη σεζόν 2009-10 τερμάτισε στην 7η θέση με 51 βαθμούς. Εχει τα ψευδώνυμα "Τα Κόκκινα Φώτα" και "Οι Αστέρες της Ανατολής".
Ελπίς Μέλαινα

Ελπίς Μέλαινα (1818-1899 ήταν το καλλιτεχνικό όνομα και η μεταφορά στην ελληνική του ονόματος της Μαρί Εσπεράνς φον Σβαρτς (Marie Espérance von Schwartz), Γερμανίδας συγγραφέως. Γνωστή έγινε ως υποστηρικτής του Τζιουζέπε Γκαριμπάλντι και ως συγγραφέας βιβλίων σχετικά με τον απελευθερωτικό αγώνα της Κρήτης.
S/2002 (121) 1

Ο S/2002 (121) 1 είναι ένας δορυφόρος του αστεροειδή 121 Ερμιόνη. Ανακαλύφθηκε στις 28 Σεπτεμβρίου 2002, από εικόνες που αποκτήθηκαν με το Τηλεσκόπιο Κεκ ΙΙ. Ο δορυφόρος δεν έχει ακόμα επίσημο όνομα και είναι γνωστός με το προσωρινό όνομα S/2002 (121) 1, αλλά μια ομάδα αστρονόμων έχει προτείνει το όνομα «Λα Φαγιέτ» (La Fayette). Η τροχιά του δορυφόρου γύρω από την Ερμιόνη είναι κυκλική ή σχεδόν κυκλική, με ακτίνα 768 ± 11 χλμ. Ο δορυφόρος εκτελεί μία πλήρη περιφορά γύρω από την Ερμιόνη κάθε 2 γήινες ημέρες 13 ώρες και 58 λεπτά. Οι διαστάσεις του εκτιμώνται σε 12 ± 4 χλμ., ενώ η μάζα του σε 1,6 τρισεκατομμύριο τόνους.
Μπάμπης Στόκας

Ο Μπάμπης Στόκας (8 Μαρτίου 1968) είναι Έλληνας μουσικός, τραγουδοποιός και τραγουδιστής . Συμμετέχει ως τραγουδιστής, αλλά και στιχουργός - συνθέτης αρκετών τραγουδιών των Πυξ Λαξ, ενός από τα πιο δημοφιλή ελληνικά συγκροτήματα της σύγχρονης μουσικής σκηνής, του οποίου αποτελεί και ιδρυτικό μέλος μαζί με τον Μάνο Ξυδού και τον Φίλιππο Πλιάτσικα.
Κίρκενες

To Κίρκενες () είναι μια κωμόπολη πληθυσμού περίπου 6.000 κατοίκων και πρωτεύουσα του δήμου Σερ-Βάρανγκερ στη περιοχή Φίνμαρκ στη βόρεια Νορβηγία. Ήταν μια περιοχή όπου έμεναν και Ρώσοι και Νορβηγοί ως το 1826 όταν διακανονίστηκε η περιοχή των συνόρων. Στο Β' Παγκόσμιο πόλεμο ήταν μια από τις πολλές γερμανικές βάσεις του Kriegsmarine και της Λουφτβάφε. Το Κίρκενες ήταν η 2η Ευρωπαϊκή περιοχή μετά τα νησιά της Μάλτας με τις περισσότερες επιδρομές αεροπλάνων με παραπάνω από 1000 συναγερμούς και περίπου 350 επιθέσεις. Τελικά απελευθερώθηκε από τον Κόκκινο Στρατό στις 25 Οκτωβρίου του 1944 και μόλις 13 σπίτια επέζησαν του πολέμου. Η συγκεκριμένη πόλη είναι το άκρο του σιδηροδρόμου ονόματι Κίρκενες-Μπιερνεβατνμπάνεν του βορειότερου σιδηροδρόμου του κόσμου που κατασκευάστηκε για να μεταφέρονται μεταλλεύματα από τα ορυχεία του Μπιέρνεβατν στο λιμάνι του Κίρκενες.
1-φθοροπροπένιο

Tο 1-φθοροπροπένιο είναι οργανική χημική ένωση, που περιέχει άνθρακα, υδρογόνο και φθόριο, με χημικό τύπο C3H5F, αλλά συνήθως αποδίδεται με το σύντομο συντακτικό τύπο CH3CH=CHF. Ανήκει στα αλκενυλοαλογονίδια, δηλαδή στα άκυκλα μονοακόρεστα, δηλαδή με ένα διπλό δεσμό, οργανομονοαλογονίδια. Έχει τα ακόλουθα τρία (3) ισομερή θέσης:
# 2-φθοροπροπένιο.
# 3-φθοροπροπένιο.
# Φθοροκυκλοπροπάνιο.
Βασίλης Μηνούδης

Η Βασίλης Μηνούδης (γεν. στις 4 Ιουνίου 1979 στην Καβάλα) είναι Έλληνας διεθνής αθλητής του βόλεϊ. Έχει ύψος 1,92 και αγωνίζεται στον Οδυσσέα Αμαρουσίου στη θέση του ακραίου.
Mercedes-Benz SLS AMG

H Mercedes-Benz SLS AMG (επίσημος κωδικός: C197) είναι ένα σπορ υπεραυτοκίνητο (supercar) υψηλών επιδόσεων, που κατασκευάστηκε από την Mercedes-AMG, θυγατρική της Mercedes-Benz, από τον Μάρτιο του 2010 έως τον Ιούνιο του 2014. Αντικατέστησε τη Mercedes-Benz SLR McLaren και αντικαταστάθηκε στα τέλη του 2014 από τη Mercedes-AMG GT. Η σχεδίασή του είναι εμπνευσμένη από την θρυλική 300 SL του 1954 - 1963, διαθέτοντας αρκετά κοινά εμφανισιακά στοιχεία, με κυριότερο τις πόρτες, οι οποίες ανοίγουν προς τα πάνω, θυμίζοντας φτερά γλάρου (οι γνωστές ως Gullwing doors).

H SLS AMG ήταν το πρώτο μοντέλο της Mercedes-Benz που είχε εξελιχθεί αποκλειστικά από την AMG, η οποία ασχολείται και με τις βελτιώσεις των υπόλοιπων μοντέλων της Mercedes. Ο κινητήρας κατασκευαζόταν στο χέρι, στις εγκαταστάσεις της AMG στο Affalterbach, με κάθε έναν να φέρει επιγραφή με το όνομα του μηχανικού που τον συναρμολόγησε. Η τελική συναρμολόγηση γινόταν επίσης στο χέρι, στο εργοστάσιο της Mercedes-Benz στο Ζίντελφινγκεν.

Επιπλέον, η SLS AMG χρησιμοποιείται ως αυτοκίνητο ασφαλείας στη Formula 1 από το 2010.
Νικόλαος Σιλήβεργος

Ο Νικόλαος Σιλήβεργος (1804-1873) ήταν Έλληνας οικονομολόγος, πολιτικός και δυο φορές υπουργός οικονομικών της Ελλάδας και πρόεδρος του Ελεγκτικού Συνεδρίου.
Κυβέρνηση Επαμεινώνδα Δεληγεώργη Οκτωβρίου 1865

Η Κυβέρνηση Επαμεινώνδα Δεληγεώργη Οκτωβρίου 1865 (20 Οκτωβρίου 1865 – 3 Νοεμβρίου 1865) που αντικατέστησε την προηγούμενη κυβέρνηση Κουμουνδούρου, είχε ζωή μόνο 12 ημερών. 
Μετά την παραίτηση του Κουμουνδούρου, ο βασιλιάς πρότεινε στον Δημήτριο Βούλγαρη τον σχηματισμό κυβέρνησης - αν και επόμενος σε ψήφους στην Βουλή ήταν ο Δεληγεώργης - (κίνηση που αν και συνταγματικά νόμιμη, δεν βοηθούσε ωστόσο στην προαγωγή του κοινοβουλευτισμού ), ωστόσο ο Βούλγαρης απαίτησε από τον βασιλιά, την παραίτηση του συμβούλου του κόμη Βίλχελμ Σπόνεκ, επειδή θεωρούσε ότι παρενέβαινε υπέρ του Κουμουνδούρου, στον διορισμό κυβερνήσεων. 
Ο Γεώργιος αρνήθηκε, και έδωσε την πρωθυπουργία στον Δεληγεώργη. 

Στις 31 Οκτωβρίου 1865 από το πλήθος των φοιτητών που είχε συγκεντρωθεί στη πλατεία Ομονοίας, ξεκίνησε μια πορεία - διαδήλωση προς τα Ανάκτορα, με κύριο σύνθημα και απαίτηση την αποπομπή του αυλικού συμβούλου Βίλχελμ Σπόνεκ. Πλήθος αστυφυλάκων ("«Ειρηνοφύλακες»", όπως ονομάζονταν τότε), επέπεσε με ρόπαλα και γροθιές εναντίον του πλήθους, με σκοπό να το διαλύσει, και έτσι η διαδήλωση κατέληξε σε συμπλοκή με δεκάδες τραυματίες. Αμέσως κινητοποιήθηκαν οι δυνάμεις του Στρατού που βρίσκονταν στην πρωτεύουσα, και κατέλαβαν θέσεις γύρω από τα Ανάκτορα, αποκλείοντάς τα. Ωστόσο, οι ταραχές συνεχίστηκαν και την επόμενη μέρα, 1η Νοεμβρίου, με τους φοιτητές να οχυρώνονται μέσα στο Πανεπιστήμιο, φωνάζοντας συνεχώς «Ζήτω ο Βασιλιάς» και «Κάτω ο Σπόνεκ», ενώ αποσπάσματα του Πυροβολικού (!) έκαναν την εμφάνισή τους στην πλατεία Ομονοίας. . 
Η κυβέρνηση διαμαρτυρόμενη για τις υπόγειες μεθοδεύσεις και παρεμβάσεις του αυλικού συμβούλου, παραιτήθηκε σύσσωμη. Ο 
βασιλιάς για να μην οξυνθεί η κατάσταση περαιτέρω, κάλεσε τον λαοφιλή πολιτικό, Δημήτριο Βούλγαρη να αναλάβει την διακυβέρνηση, ενώ δεσμεύτηκε για την αποπομπή του Σπόνεκ.
Γεώργιος Σταματέλος

Ο Γεώργιος Σταματέλος, (1824-1905), ήταν Έλληνας αντιναύαρχος, αρχηγός στόλου.
Κυβέρνηση Δημητρίου Βούλγαρη 1865

Η Κυβέρνηση Δημητρίου Βούλγαρη 1865 (αποκαλούμενη τότε Υπουργείον Βούλγαρη) (3 - 6 Νοεμβρίου 1865) με διάρκεια ζωής μόλις τριών ημερών, παραιτήθηκε γιατί δεν θεώρησε ότι δεν είχε την στήριξη του βασιλιά.
Συγκεκριμένα ο Βούλγαρης ζήτησε από τον βασιλιά Γεώργιο "...«την λήξιν της πρώτης συνόδου, της πρώτης περιόδου της Βουλής, αφού ο προϋπολογισμός του 1865 είναι ήδη επιψηφισμένος, και την κατά τους όρους του Συντάγματος συγκάλεσιν της Βουλής εντός του προσεχούς Ιανουαρίου, όπως εγκαίρως ψηφισθώσιν ο τε προϋπολογισμός του 1866 και οι οικονομικοί του Κράτους νόμοι. Το στοιχειωδέστατον τούτο κυβερνητικό μέτρο ουδαμώς αντιβαίνων ούτε εις το σύνταγμα ούτε εις τα συνταγματικά έθιμα έκρινον ως δυνάμενον να διευκολύνην την Κυβέρνησιν όπως ανταποκριθεί εις τα ευχάς της Υ. Μ. και εις τας προσδοκίας του έθνους. ...»" 
Όμως, ο βασιλιάς, αρνήθηκε να κάνει κάτι τέτοιο και έτσι ο Βούλγαρης "«...αισθανόμενος ότι τοσούτον συντόμως αι συμβουλαί μου δεν εθεωρήθησαν επαρκείς εις το Στέμμα και σύμφωνοι προς τα συμφέροντα του Κράτους, λαμβάνω την τιμή να παρακαταθέσω εις τους πόδας της Υ. Μ. την τε εμήν παραίτησιν και την των συν εμοί υπουργών της Υ. Μ.»"
5475 Χανσκένεντυ

Ο 5475 Χανσκένεντυ (προσωρινή ονομασία: 1989 QΟ) είναι ένας αστεροειδής που βρίσκεται στην εσωτερική Κύρια Ζώνη Αστεροειδών. Ανακαλύφθηκε από τον Robert H. McNaught στο Παρατηρητήριο Siding Spring Observatory της Καμπέρα, στην Αυστραλία, στις 26 Αυγούστου του 1989. Πήρε το όνομά του από τον Hans Kennedy, έναν Αυστραλοολλανδό αστρονόμο, γνωστό για τη δουλειά του με την φωτογράφηση των διπλών αστέρων.
Κυβέρνηση Αλέξανδρου Κουμουνδούρου Νοεμβρίου 1865

Η Κυβέρνηση Αλέξανδρου Κουμουνδούρου Νοεμβρίου 1865 (6 - 13 Νοεμβρίου 1865), αντικατέστησε την παραιτηθείσα κυβέρνηση του Δημ. Βούλγαρη, για να παραιτηθεί και αυτή με τη σειρά της ύστερα από 7 ημέρες. 
Η πρώτη κίνηση του Κουμουνδούρου μετά την ανάθεση εντολής σχηματισμού κυβέρνησης από τον βασιλιά, ήταν να προσεγγίσει τους κυριώτερους πολιτικούς του αντιπάλους, τον Βούλγαρη και τον Δεληγεώργη με σκοπό να δημιουργήσουν κυβέρνηση συνεργασίας. Όμως εκείνοι αρνήθηκαν και έτσι ο Κουμουνδούρος σχημάτισε κυβέρνηση με μέλη του κόμματός του, μόνο. Όταν ύστερα από λίγες μέρες ο Κουμουνδούρος θα ζητήσει ψήφο εμπιστοσύνης από την Βουλή, το αποτέλεσμα - 81 κατά της κυβέρνησης, 68 υπέρ, και 2 λευκά - θα τον οδηγήσει σε παραίτηση.
Καρίμ Αμπντούλ Τζαμπάρ

Ο Καρίμ Αμπντούλ Τζαμπάρ (αγγλικά: "Kareem Abdul-Jabbar", γεννήθηκε 16 Απριλίου 1947) είναι Αμερικανός πρώην καλαθοσφαιριστής. Θεωρούμενος από πολλούς ως ο καλύτερος σέντερ όλων των εποχών και από τους καλύτερους στην ιστορία του αθλήματος, είναι ο μπασκετμπολίστας με τους περισσότερους τίτλους πολυτιμότερου παίκτη του πρωταθλήματος και πρώτος σκόρερ στην ιστορία του ΝΒΑ. 

Η καριέρα του ξεκίνησε εντυπωσιακά με το Κολέγιο του UCLA με την κατάκτηση τριών ατομικών και ομαδικών τίτλων σε ισάριθμα χρόνια παρουσίας. Ακολούθησε 
μία εικοσαετής επαγγελματική σταδιοδρομία (1969–1989) με τους Μιλγουόκι Μπακς και τους Λος Άντζελες Λέικερς αποτελώντας βασικό στέλεχος της πιο επιτυχημένης ομάδας της δεκαετίας του 1980, όπου o Τζαμπάρ έκλεισε τη σταδιοδρομία του με 38.387 πόντους επιτυγχάνοντας να φτάσει στην κορυφή του πίνακα των σκόρερς το 1984, ενώ είναι τρίτος ριμπάουντερ στην ιστορία με 17.440, κατέκτησε 6 πρωταθλήματα, 6 βραβεία MVP και συμμετείχε 19 φορές στο All-Star Game του ΝΒΑ, περισσότερες από οποιοδήποτε άλλο παίκτη. Ο Τζαμπάρ βαφτίστηκε με το όνομα Φέρντιναντ Λιούις Άλσιντορ Τζούνιορ, αλλά αργότερα ασπάστηκε το Ισλάμ και επέλεξε το όνομα με το οποίο είναι σήμερα γνωστός. Πολύπλευρη προσωπικότητα, υπήρξε επίσης περιστασιακά ηθοποιός, προπονητής μπάσκετ, συγγραφέας βιβλίων υψηλών πωλήσεων αναπτύσσοντας παράλληλα και αξιοσημείωτη κοινωνική δραστηριότητα.
Ανδρέας Σταματάρας

Ο Ανδρέας Σταματάρας ήταν περίφημος αγωνιστής και ναυμάχος στην Ελληνική Επανάσταση του 1821.

Γεννήθηκε και μεγάλωσε στα Ψαρά. Από νωρίς μπήκε στη θάλασσα και με την τόλμη του αλλά και τον ατίθασο χαρακτήρα του πολύ γρήγορα εξελίχθηκε σε επικίνδυνο καραβοκύρη - πειρατή. Με το ξέσπασμα της Επανάστασης βρέθηκε από τους πρώτους στον μεγάλο Αγώνα, παραμένοντας όμως ανένταχτος στους μεγάλους ελληνικούς στόλους, προκειμένου να επιδείξει όλο το μένος της δραστηριότητάς του προσβάλλοντας κατ΄ επανάληψη τις ακτές της Τουρκίας. Ήταν κυβερνήτης ενός μύστικου με 18 άνδρες πλήρωμα με το οποίο είχε καταστεί ο φόβος και ο τρόμος ιδιαίτερα στις έναντι της Δωδεκανήσου τουρκικές ακτές.

Το 1823 μετά από κάποια από τις πολλές επιδρομές του, όταν κατέπλευσε στον λιμένα Λακί της Λέρου βρέθηκε αντιμέτωπος με μια αυστριακή ημιολία υπό τους καταιγιστικούς κανονιοβολισμούς της οποίας το σκάφος του Α. Σταματάρα καταστράφηκε και βυθίστηκε ενώ ο ίδιος και το πλήρωμά του πέφτοντας στη θάλασσα για να σωθούν τελικά συνελήφθηκαν όλοι αιχμάλωτοι από τους Αυστριακούς. 
Οι Αυστριακοί βλέποντας τον ατίθασο χαρακτήρα των ναυαγών αυτών που ήταν επικίνδυνοι ακόμα και ως αιχμάλωτοι τους παρέδωσαν όλους στη τουρκική φρουρά της Λέρου. Οι Τούρκοι της Λέρου στη συνέχεια παρέδωσαν τον Σταματάρα και το τσούρμο του δέσμιους σε διερχόμενη τούρκικη πολεμική σακολέβα που κατευθύνονταν στη Κωνσταντινούπολη για την εκεί θανάτωσή τους.
Κατά τη διαδρομή όμως ο Σταματάρας και το πλήρωμά του που είχαν ριχτεί στο αμπάρι κατάφεραν ν΄ απελευθερωθούν από τα δεσμά τους και ανεβαίνοντας τη νύκτα στο κατάστρωμα κατέλαβαν το σκάφος αφού προηγουμένως σκότωσαν όλο το πλήρωμα. 
Επειδή το σκάφος αυτό είχε κάποιο οπλισμό ο Σταματάρας αποφάσισε στη συνέχεια να γυρίσει πίσω στη Λέρο και να εκδικηθεί την αυστριακή ημιολία. Όταν όμως κατέπλευσε διαπίστωσε ότι αυτή είχε ήδη φύγει.

Ο Ανδρέας Σταματάρας έπειτα απ΄ αυτό το γεγονός αλλά υπερήφανος για τη σακολέβα που είχε αποκτήσει, ενώθηκε με το στόλο του Παπανικολή κατανέμοντας το πλήρωμά του και σε διάφορα άλλα πλοία του Αγώνα.
(5476) 1989 TO11

(5476) 1989 TO11 είναι η προσωρινή ονομασία ενός τρωικού αστεροειδή της τρωικής ομάδας του Δία. Ανακαλύφθηκε από τον Αμερικανό αστρονόμο Σελτ Μπας στο Διαμερικανικό Αστεροσκοπείο του Σέρο Τολόλο της Χιλής, στις 2 Οκτωβρίου 1989. Έχει απόλυτο μέγεθος (όπως αυτό ορίζεται για το Ηλιακό Σύστημα) +11.
Κυβέρνηση Μπενιζέλου Ρούφου 1865

Η Κυβέρνηση Μπενιζέλου Ρούφου 1865 (ή υπουργείον Β. Ρούφου) (Νοέμβριος 1865 - Ιούνιος 1866), προέκυψε από την συμφωνία των αρχηγών των τριών «παρατάξεων» (Κουμουνδούρου, Βούλγαρη και Δεληγεώργη), προκειμένου να σχηματιστεί μια βιώσιμη κυβέρνηση. Αν και η κυβέρνηση αυτή είχε χρονικό περιορισμό ως την λήξη της έκτακτης συνόδου της Βουλής, - μέσα Ιανουαρίου 1866 - ωστόσο μετά τον ανασχηματισμό της 26ης Ιανουαρίου και την αντικατάσταση των βουλευτών - υπουργών από εξωκοινοβουλευτικά πρόσωπα, η θητεία της παρατάθηκε μέχρι τον Ιούνιο του 1866.
Αλμάτι

thumb|300x300px|Πανοραμική άποψη της πόλης τη νύχτα
Το Αλμάτι (καζακικά: "Алматы"), πρώην Άλμα Άτα από το 1921 έως το 1993, είναι η μεγαλύτερη σε πληθυσμό πόλη του Καζακστάν και πρωτεύουσα του από το 1929 έως το 1997, οπότε η πρωτεύουσα μεταφέρθηκε στην Αστάνα. Ο πληθυσμός της υπολογίζεται σε 1.552.349 κάτοικοι (εκτίμηση 2015) και είναι το οικονομικό και εμπορικό κέντρο της χώρας. Η πόλη είναι χτισμένη στο ορεινό τμήμα της χώρας κοντά στο Κιργιστάν. Στις 12 Σεπτεμβρίου 1978, στην Άλμα Άτα της τότε ΕΣΣΔ έλαβε χώρα η Διεθνής Διάσκεψη για την Πρωτοβάθμια Φροντίδα Υγείας, καταλήγοντας στην Διακήρυξη της Άλμα Άτα (Alma Ata Declaration).

Ιδρύθηκε το 1854 με την ονομασία οχυρό Βιέρνι (ρωσικά: Вѣрный) για να υπερασπιστεί η Ρωσία την αυτοκρατορία της κοντά στην οροσειρά Ζαιλιίσκι Αλατάου μεταξύ των ποταμών Μπολσάγια και Μαλένκαγια Αλματίνκα. Η κατασκευή του ξεκίνησε στις 4 Φεβρουαρίου του 1854 και είχε σχεδόν ολοκληρωθεί μέχρι το φθινόπωρο του ίδιου έτους. Το 1855 εκτοπισμένοι Κοζάκοι από τα νομαδικά τους εδάφη εγκαταστάθηκαν στο Βιέρνι. Ενώ από το 1856, στην περιοχή άρχισαν να εγκαθίστανται και Ρώσοι αγρότες. Το 1867 το οχυρό Βιέρνι είχε αναπτυχθεί σε πόλη με το ίδιο όνομα.

Από το 1929 έως το 1936, η Άλμα Άτα ήταν πρωτεύουσα της Αυτόνομης Σοβιετικής Σοσιαλιστικής Δημοκρατίας του Καζακστάν. Από το 1936 έως το 1991 αποτέλεσε την πρωτεύουσα της Σοβιετικής Σοσιαλιστικής Δημοκρατίας του Καζακστάν στο πλαίσιο της Σοβιετικής Ένωσης. Κατά τη διάρκεια του Β΄ Παγκοσμίου Πολέμου σημαντικός αριθμός βιομηχανιών, νοσοκομείων, πανεπιστημίων και πολιτιστικών ιδρυμάτων και μετακινήθηκαν στην Άλμα Άτα από τα ευρωπαϊκά εδάφη της ΕΣΣΔ τα οποία αποτέλεσαν σκηνικό πολέμου. Κατά την ίδια περίοδο μετακινήθηκε επίσης μεγάλος αριθμός εργατών για την στελέχωση των υπηρεσιών αυτών. Ως αποτέλεσμα αυτού η πόλη διαθέτει μέχρι και σήμερα πληθυσμιακά μεγάλο ποσοστό Ρώσων και Ουκρανών. 

Μεταξύ 1966 και 1971 το Αλμάτι γνώρισε άνθηση στους τομείς των υποδομών και κατασκευών, καθώς χτίστηκαν πολλές νέες κατοικίες, νοσοκομεία, σχολεία και διάσημα κτίρια της πόλης όπως, μεταξύ άλλων, το Παλάτι του Λένιν, το Hotel Kazakhstan και το χειμερινό αθλητικό κέντρο Medeo. 

Σήμερα το Αλμάτι αποτελεί ένα από τα κυριότερα εμπορικά, βιομηχανικά και πολιτιστικά κέντρα της Κεντρικής Ασίας, παράγοντας το 20% του συνολικού ΑΕΠ του Καζακστάν. Αποτελεί βάση για μια σειρά μεγάλες εταιρείες όπως η BTA Bank, η αεροπορική εταιρεία Air Astana, κρατικές και ιδιωτικές εταιρείες μέσων ενημέρωσης αλλά και διεθνείς ομίλους όπως η HSBC, η Credit Suisse, οι ξενοδοχιακοί κολοσσοί Ritz-Carlton και Interncontinental.
Άνφιλντ

Το Άνφιλντ (αγγλικά: "Anfield") είναι ποδοσφαιρικό στάδιο στη συνοικία Άνφιλντ του Λίβερπουλ. Κατασκευάστηκε το 1884 και είναι το γήπεδο του αγγλικού συλλόγου Λίβερπουλ ΦΚ, από τότε που σχηματίστηκε, (το 1892). Πριν το 1892 ήταν έδρα της άλλης ομάδας της πόλης, της Έβερτον ΦΚ. Μάλιστα το γήπεδο ήταν η αφορμή για την δημιουργία της Λίβερπουλ μια και, όταν η διοίκηση της ομάδας της Έβερτον, διαφώνησε για το αντίτιμο της ενοικίασης του γηπέδου, αποχώρησε. Ο ιδιοκτήτης του γηπέδου έμεινε με άδειο γήπεδο και δημιούργησε την ομάδα της Λίβερπουλ.

Αυτή τη στιγμή, το Άνφιλντ περιλαμβάνει 4 εξέδρες. Η μεγαλύτερη από αυτές είναι η πρόσφατα ανακαινισμένη Main Stand με χωρητικότητα 20.500 θεατών. Ακολουθεί η κερκίδα των οργανωμένων οπαδών της Λίβερπουλ, Spion Kop μια από τις πιο ιστορικές κερκίδες της Αγγλίας με χωρητικότητα 12.400 θεατών. Η Sir Kenny Dalglish Stand είναι η κερκίδα απέναντι από την κάμερα και μπορεί να στεγάσει 11.700 ανθρώπους και τέλος η Anfield Road End μεγάλο μέρος της οποίας καταλαμβάνουν οι φιλοξενούμενοι οπαδοί, έχει χωρητικότητα 9.000.Η συνολική χωρητικότητα του Άνφιλντ είναι 54.074 που το καθιστά το 8ο μεγαλύτερο γήπεδο στην Αγγλία.Το ρεκόρ παρουσίας στο γήπεδο είναι 61.905 και σημειώθηκε το 1952 σε μία αναμέτρηση ανάμεσα στη Λίβερπουλ και τη Γουλβς.
Μιλένα Αποστολάκη

Η Μιλένα Αποστολάκη (γενν. 1965) είναι Ελληνίδα πολιτικός, δικηγόρος και πρώην βουλευτής Β΄ Αθήνας. Ήταν υφυπουργός Αγροτικής Ανάπτυξης και Τροφίμων στην κυβέρνηση Παπανδρέου από τον Σεπτέμβριο 2010 μέχρι τον Ιούνιο του 2011.
Μενέλαος Κυριακόπουλος

Ο Μενέλαος Κυριακόπουλος (1889 - 1976) ήταν Έλληνας τραπεζικός και πολιτικός.
Δήμος Βόλβης

thumb|right|250px|Η λίμνη Βόλβη (ανατολική ακτή).
thumb|right|250px|Το Λάβαρο των Μακεδόνων στη Μάχη της Ρεντίνας το 1821.

Ο Δήμος Βόλβης είναι δήμος της Περιφέρειας Κεντρικής Μακεδονίας στα ανατολικά εδάφη του Νομού Θεσσαλονίκης. Ο Δήμος συστάθηκε το 2011 με το Πρόγραμμα Καλλικράτης και πρωτεύουσά του το Σταυρό.

Έλαβε το όνομά του από τη λίμνη Βόλβη, περιμετρικά της οποίας απλώνονται τα εδάφη του δήμου. Εντός των ορίων του βρίσκονται τα Όρη Βόλβης, το Όρος Περιστερώνας και τμήματα των ορέων Κερδύλια, Στρατωνικό και Βερτίσκος. Στα ανατολικά βρέχεται από το Στρυμονικό Κόλπο. Εκεί βρίσκονται και οι μόνοι αστικοί οικισμοί του, ο Σταυρός, η Ασπροβάλτα και τα Βρασνά.

Ο Δήμος αποτελείται από 38 οικισμούς, καταλαμβάνει έκταση 782 τ.χλμ. και έχει μόνιμο πληθυσμό, σύμφωνα με την απογραφή του 2011, 23.478 κατοίκους. Οι δημότες του Δήμου ανέρχονται στους 26.004. Η λίμνη Βόλβη έχει έκταση 68 τ.χλμ.
Τζέιν Σίμουρ

Η Τζέιν Σίμουρ ("Jane Seymour", 1508 - 24 Οκτωβρίου 1537) ήταν η τρίτη σύζυγος του βασιλιά Ερρίκου Η΄ της Αγγλίας.

Η Τζέιν Σίμουρ ήταν το μεγαλύτερο παιδί του σερ Τζον Σίμουρ και της Μάργκαρετ Ουέντουορθ και γεννήθηκε στο πατρικό της σπίτι στο Γουλφ Χολ της κομητείας του Ουίλτσιρ.

Υπήρξε κυρία επί των τιμών της πρώτης γυναίκας του βασιλιά, της Ισπανίδας Αικατερίνη της Αραγονίας, και της δεύτερης Άννας Μπούλιν.
Ο Ερρίκος προσέγγισε τη Σίμουρ ερωτικά, αλλά επειδή αυτή αρνήθηκε να γίνει ερωμένη του, ο έρωτας του βασιλιά για αυτήν επιτάχυνε την πτώση και τον αποκεφαλισμό της συζύγου του, Άννας Μπούλιν στις 19 Μαΐου 1536. Σε σχεδόν δέκα μέρες απο τον θάνατο της Μπούλιν, ο βασιλιάς και η Σίμουρ παντρεύτηκαν κρυφά αν και η Σίμουρ δεν στέφθηκε ποτέ βασίλισσα. Ήταν δημοφιλής βασίλισσα και μάλιστα συμπεριφέρθηκε στη κόρη της Κατερίνας της Αραγωνίας και του βασιλιά Ερρίκου Η΄ - της κατοπινής βασίλισσας Μαρίας Α΄της Αγγλίας με μεγάλη ευγένεια και κατάφερε να αποκαταστήσει τις σχέσεις της με τον βασιλιά. Η μεγαλύτερη προσφορά της ήταν όμως ότι χάρισε στον Ερρίκο τον πολυπόθητο διάδοχο, που καμμιά από τις προηγούμενες γυναίκες δεν είχε καταφέρει να του δώσει.
Στις 12 Οκτωβρίου του 1537 γεννήθηκε ο βασιλιάς Εδουάρδος ο ΣΤ' στο παλάτι του Χάμπτον. Ωστόσο οι δυσκολίες της γέννας της κόστισαν τη ζωή. Η βασίλισσα πέθανε από επιλόχειο πυρετό στις 24 Οκτωβρίου του 1537. Οι συγγενείς της όμως εξακολούθησαν να απολαμβάνουν τη βασιλική εύνοια καθ' όλη τη διάρκεια της βασιλείας του Ερρίκου.

Η βασίλισσα θάφτηκε στο ταφικό μνημείο του ίδιου του βασιλιά στο παρεκκλήσι του Αγίου Γεωργίου στο κάστρο του Ουίντσορ και υπήρξε η μόνη από τις 6 γυναίκες του Ερρίκου του Η΄, που θάφτηκε εκεί.
Θεόδωρος Αλεβίζος

Ο Θεόδωρος Αλεβίζος ήταν Έλληνας αγωνιστής του 1821.
Υπουργείο Προστασίας του Πολίτη

Το Υπουργείο Προστασίας του Πολίτη δημιουργήθηκε στις 4 Αυγούστου 2018 από ανάληψη του χαρτοφυλακίου των αρμοδιοτήτων του τομέα της Προστασίας του Πολίτη, από τον απερχόμενο Αναπληρωτή Υπουργό Προστασίας του Πολίτη, Νίκο Τόσκα.

Στις αρμοδιότητες του Υπουργείου περιλαμβάνονται η εσωτερική ασφάλεια, η καταπολέμηση του εγκλήματος, η αντιμετώπιση των φυσικών καταστροφών και η ασφάλεια των συνόρων. 

Από 9 Ιουλίου 2019, με την κυβέρνηση Κυριάκου Μητσοτάκη, υπουργός προστασίας του πολίτη είναι ο Μιχάλης Χρυσοχοΐδης.
Πανταζής Αλεβίζος

Ο Πανταζής Αλεβίζος ήταν Έλληνας αγωνιστής του 1821.
Αλεβίζος Αλεβιζόπουλος

Ο Αλεβίζος Αλεβιζόπουλος ήταν Έλληνας αγωνιστής του 1821.
Σωτήριος Αλεβιζόπουλος

Ο Σωτήριος Αλεβιζόπουλος ήταν Έλληνας αγωνιστής του 1821.
Κυριάκος Αλεβιζόπουλος

Ο Κυριάκος Αλεβιζόπουλος ήταν Έλληνας αγωνιστής της Επανάστασης του 1821 από τη Σμύρνη.
Χαράλαμπος Αλεβιζόπουλος

Ο Χαράλαμπος Αλεβιζόπουλος ήταν Έλληνας αγωνιστής του 1821.
Γκίκας Μπότασης

Ο Γκίκας Μπότασης ήταν Έλληνας αγωνιστής του 1821.
Brainstorm

Οι Brainstorm (λετονικά: Prāta Vētra) είναι λετονικό pop rock συγκρότημα που ιδρύθηκε το 1989 στη Γιέλγκαβα.
Βάσος Μαυροβουνιώτης

Ο Βάσος Μαυροβουνιώτης (στα σέρβικα λεγόταν "Βάσο Μπράγιοβιτς"-"Васо Брајовић") ήταν Μαυροβουνιακής καταγωγής Έλληνας στρατηγός του 19ου αιώνα.
Γιάννης Μαγκριώτης

Ο Γιάννης Μαγκριώτης (Στρυμωνικό Σερρών, 22 Μαΐου 1956) είναι Έλληνας φυσικός και βουλευτής ΠΑΣΟΚ. Ήταν Υφυπουργός Υποδομών, Μεταφορών και Επικοινωνιών.
Ματ Γκρέινινγκ

Ο Ματ Γκρέινινγκ ("Matthew Abram "Matt" Groening", 15 Φεβρουαρίου 1954) είναι Αμερικανός σεναριογράφος, παραγωγός και δημιουργός της παγκοσμίως γνωστής σειράς κινουμένων σχεδίων The Simpsons. Άλλα γνωστά του έργα είναι η σειρά κινουμένων σχεδίων Futurama και το κόμικ Life in Hell. Δημιούργησε την κωμική σειρά κινουμένων σχεδίων του Aπογοήτευση.
Ιωάννης Λεβαδεύς - Νικολαΐδης

Ο Ιωάννης Λεβαδεύς - Νικολαΐδης (1800 ή 1805 -1871) ήταν Έλληνας ιατρός, λόγιος του 19ου αιώνα και καθηγητής πανεπιστημίου.
Βαλής

Με το όνομα Βαλής (αραβικά: والي), πληθυντικός "Βαλήδες", φέρονταν εξελληνισμένα διοικητικός τίτλος της Οθωμανικής Αυτοκρατορίας. 

Το όνομα προέρχεται εκ της αραβικής "Ουαλί" (ορθότερα: Ουααλίι), όπου στη τουρκική προφέρονταν "Βαλή". Τον τίτλο αυτόν έφερε ο Διοικητής μιας γεωγραφικής περιοχής που αποτελούσε ιδιαίτερο διοικητικό διαμέρισμα της Αυτοκρατορίας, το οποίο λέγονταν Βιλαέτι ή στην αραβική Βιλάγια. Τα καθήκοντά του Βαλή ήταν αντίστοιχα με του σημερινού Νομάρχη ή Περιφερειάρχη με ενισχυμένες αρμοδιότητες οικονομικής και στρατολογικής φύσεως.

Οι Βαλήδες ορίζονταν, πάντοτε από τον εκάστοτε Σουλτάνο, όπου συνηθέστερα ήταν στρατιωτικοί και τελευταία και Πασάδες, ανεξάρτητα θρησκείας ή καταγωγής. Για παράδειγμα Χριστιανός Βαλής ήταν ο Καραθεοδωρής πασάς που τον Απρίλιο του 1895 ανέλαβε Βαλής της Κρήτης, (ένας από τους έξι Χριστιανούς Βαλήδες που διορίστηκαν στη Κρήτη). 

Σήμερα ο τίτλος αυτός απαντάται στο Μαρόκο, Αλγερία και σε κάποιες πρώην Ηγεμονίες της Ασίας.
Τζον Μάλκοβιτς

Ο Τζον Μάλκοβιτς (αγγλ. John Gavin Malkovich, γενν. 9 Δεκεμβρίου 1953), είναι Αμερικανός ηθοποιός, παραγωγός και σκηνοθέτης. Τα τελευταία 25 χρόνια έχει εμφανιστεί σε περισσότερες από 70 ταινίες, ενώ έχει λάβει δύο υποψηφιότητες για Όσκαρ, για τους ρόλους του στις ταινίες Μια Θέση στην Καρδιά (Places in the Heart) και Η Δεύτερη Ευκαιρία (In the Line of Fire). Άλλες γνωστές του ταινίες είναι οι Επικίνδυνες Σχέσεις (Dangerous Liaisons), Στο Μυαλό του Τζον Μάλκοβιτς (Being John Malkovich) και Η Ανταλλαγή (Changeling).
Δεκαοχτούρα

Η δεκαοχτούρα (επιστημονικό όνομα:"Streptopelia decaocto" - "Στρεπτοπέλια η δεκαοκτώ") είναι ένα είδος του γένους Στρεπτοπέλια (Streptopelia) των περιστερίδων, ιθαγενές στην Ασία και την Ευρώπη, που έχει πρόσφατα εποικίσει και στη Βόρεια Αμερική. Η Δεκαοχτούρα είναι μονοτυπικό είδος (δεν περιλαμβάνει υποείδη). Παλιότερα, το είδος είχε δυο υποείδη "Streptopelia decaocto decaocto" και "Streptopelia decaocto xanthocycla", αλλά στη συνέχεια το τελευταίο έγινε ξεχωριστό είδος: η Δεκαοχτούρα Βιρμανίας ("Streptopelia xanthocycla"), εξαιτίας μορφολογικών διαφορών.
Μπετελγκέζ

Μπετελγκέζ (Betelgeuse) ή εξελληνισμένα Βετελγόζης είναι το ιδιαίτερο όνομα του ημικανονικά παλλόμενου υπεργίγαντα α του αστερισμού Ωρίωνος ("alpha Orionis", α Ori). Επίσης ο αστέρας φέρει το όνομα 58 Ωρίωνος (ονομασία κατά Τζον Φλάμστηντ). Είναι το ένατο λαμπρότερο άστρο στον ουρανό και βρίσκεται σε απόσταση περίπου 640 ετών φωτός. Αν και φέρει το γράμμα α, ο λαμπρότερος αστέρας του Ωρίωνα είναι ο Ρίγκελ και όχι ο Μπετελεγκέζ. Αποτελεί την επάνω δεξιά κορυφή του χειμερινού τριγώνου και το κέντρο του χειμερινού εξαγώνου.

Ο Μπετελγκέζ, που έχει χαρακτηριστεί ως ερυθρός υπεργίγαντας, είναι ένας από τους μεγαλύτερους και λαμπρότερους αστέρες του ουρανού. Η διάμετρός του είναι τόσο μεγάλη που αν βρισκόταν στο κέντρο του Ηλιακού Συστήματος, η επιφάνειά του θα έφτανε μέχρι την τροχιά του Δία, «καταπίνοντας» όλους τους εσωτερικούς πλανήτες. Η διάμετρός του είναι περίπου 1180 φορές μεγαλύτερη από αυτή του Ήλιου. Το μέγεθός του μεταβάλλεται από 0,5 σε 1,4, η μεγαλύτερη μεταβλητότητα για αστέρα πρώτου μεγέθους.

Αν και ο Μπετελγκέζ έχει ηλικία μόνο 10 εκατομμυρίων ετών, η μεγάλη μάζα του έχει οδηγήσει στη γρήγορη εξέλιξή του και πιστεύεται ότι μέσα στις αμέσως επόμενες χιλιετίες θα εκραγεί ως υπερκαινοφανής αστέρας.
YARV

Ο YARV (Yet another Ruby VM, Άλλη μια εικονική μηχανή για τη Ruby) είναι ένας διερμηνέας κώδικα byte (bytecode) που αναπτύχθηκε για τη γλώσσα προγραμματισμού Ruby από τον Koichi Sasada. Ο στόχος του εγχειρήματος ήταν να μειωθεί σημαντικά ο χρόνος εκτέλεσης των προγραμμάτων σε Ruby.

Επειδή ο YARV έγινε ο επίσημος διερμηνέας της Ruby στην έκδοση της Ruby 1.9, ονομάζεται επίσης KRI (Koichi's Ruby Interpreter).
MacRuby

Η MacRuby είναι μια υλοποίηση της γλώσσας Ruby που εκτελείται με τη βιβλιοθήκη χρόνου εκτέλεσης της Objective-C και το πλαίσιο CoreFoundation και αναπτύσσεται από την Apple με σκοπό "κάποια στιγμή να αντικαταστήσει τη RubyCocoa". Βασίζεται στη Ruby 1.9 και χρησιμοποιεί την υψηλής απόδοσης δομή μεταγλωττιστή LLVM από την έκδοση 0.5. Υποστηρίζει μεταγλώττιση ahead-of-time και just-in-time.

Η MacRuby υποστηρίζει το Interface Builder και έρχεται με τη βασική βιβλιοθήκη HotCocoa που απλοποιεί τον προγραμματισμό του Cocoa. Η MacRuby έχει επίσης χρησιμοποιηθεί σαν ενσωματωμένη γλώσσα σεναρίων σε εφαρμογές σε Objective-C.
Νίκος Κωνσταντόπουλος

Ο Νίκος Κωνσταντόπουλος (Κρέστενα, 8 Ιουνίου 1942) είναι Έλληνας πολιτικός και δικηγόρος. Έχει διατελέσει πρόεδρος του Συνασπισμού (19 Δεκεμβρίου 1993 - 12 Δεκεμβρίου 2004) και επίσης πρόεδρος της κοινοβουλευτικής ομάδας του ΣΥ.ΡΙΖ.Α. (7 Μαρτίου 2004 - 12 Δεκεμβρίου 2004). Καθώς η θητεία του Κωστή Στεφανόπουλου πλησίαζε στο τέλος της, τον Φεβρουάριο του 2005, ο Νίκος Κωνσταντόπουλος εμφανίστηκε ως ο επικρατέστερος για να τον αντικαταστήσει στην Προεδρία της Δημοκρατίας, χωρίς όμως να υπάρξει συνέχεια. Στις 13 Ιουλίου 2010, εξελέγη πρόεδρος της ΠΑΕ Παναθηναϊκός, θέση στην οποία παρέμεινε μέχρι τις 8 Σεπτεμβρίου του ίδιου έτους.
Citroën C3

Το Citroën C3 είναι ένα supermini αυτοκίνητο πόλης της κατηγορίας Β, που παράγεται από τη γαλλική αυτοκινητοβιομηχανία Citroën από τον Φεβρουάριο του 2002. Η πρώτη γενιά του C3 αντικατέστησε το Citroën Saxo το 2002 και γνώρισε ακόμα μεγαλύτερη εμπορική επιτυχία από τον προκάτοχό του, με την συνολική παραγωγή του να φτάνει τα 2.250.150 αντίτυπα. Η δεύτερη γενιά του C3 παρουσιάστηκε τον Ιούλιο του 2009 και κυκλοφόρησε τον Νοέμβριο του 2009, ως μοντέλο 2010, ενώ τον Μάρτιο του 2013 υπέστη μια ελαφρά ανανέωση και κυκλοφόρησε ως Citroën C3 ΙΙ Φάση 2. Η τρίτη γενιά του C3 παρουσιάστηκε τον Σεπτέμβριο του 2016 και κυκλοφόρησε τον Νοέμβριο. Διαχρονικά, το C3 είναι το πρώτο σε πωλήσεις μοντέλο της Citroën.

Επιπλέον, από τις αρχές του 2009 έως το 2017 διατέθηκε και μια mini MPV (πολυμορφική) εκδοχή του C3, το Citroën C3 Picasso. Το compact πολυτελές Citroën DS3, επίσης, που μπήκε στην παραγωγή τον Μάρτιο του 2010, βασίστηκε στη δεύτερη γενιά του Citroën C3, αλλά με πληρέστερο εξοπλισμό και με πιο πολυτελή και ελκυστικά σχεδιαστικά στοιχεία.

Στις 6 Μαΐου 2021, η Citroën ανακοίνωσε ότι στα 4,5 χρόνια από το λανσάρισμα της τρίτης γενιάς του C3 η συγκεκριμένη γενιά του μοντέλου ξεπέρασε το 1 εκατομμύριο πωλήσεις, ενώ και οι 3 γενιές του C3 έως τότε είχαν φτάσει τα 4,5 εκατομμύρια πωλήσεις.
Σύμβαση της Χαλέπας

Η Σύμβαση της Χαλέπας, (ή και Χάρτης της Χαλέπας) είναι μία ιστορική συμφωνία μεταξύ της Οθωμανικής κυβέρνησης και της Επαναστατικής Συνέλευσης των Κρητών που συνομολογήθηκε στις 15 Οκτωβρίου του 1878, στην ομώνυμη συνοικία των Χανίων της Κρήτης, απ΄ όπου έλαβε και την ονομασία της.

Η Σύμβαση αυτή υπήρξε προϊόν της διεθνούς Συνθήκης του Βερολίνου που συνομολογήθηκε τρεις μήνες πριν, στις 13 Ιουλίου του 1878 στο Βερολίνο μεταξύ Αγγλίας, Γαλλίας, Αυστρίας, Ρωσίας, Ιταλίας αφενός, και Οθωμανικής Αυτοκρατορίας αφετέρου, κατά την οποία η τελευταία υποχρεώνονταν να εισάγει «διοικητικές μεταρρυθμίσεις» σε όσες επαρχίες της Ευρωπαϊκής Τουρκίας υπήρχε ισχυρό χριστιανικό στοιχείο.
Rubinius

Η Rubinius είναι μια εναλλακτική υλοποίηση της γλώσσας προγραμματισμού Ruby από τον Evan Phoenix. Βασισμένη στη σχεδίαση του "Μπλε Βιβλίου" της Smalltalk-80, η Rubinius προσπαθεί να "παρέχει ένα πλούσιο περιβάλλον υψηλής απόδοσης για την εκτέλεση κώδικα Ruby."
Ρος 614

Ο Ρος 614 (Ross 614) ή Gliese 234 A είναι ένας ερυθρός νάνος αστέρας εκλάμψεων τύπου UV Κήτους και ο πρωτεύων αστέρας ενός γειτονικού διπλού συστήματος αστέρων στον αστερισμό Μονόκερω. Ως μεταβλητός αστέρας είναι γνωστός ως V577 Μονοκέρωτος (V577 Mon). Με φαινόμενο μέγεθος περίπου 11, είναι αόρατος με γυμνό μάτι, παρότι είναι ένας από τους πλησιέστερους αστέρες, σε απόσταση 13,3 έτη φωτός, γεγονός που συνέτεινε στο να αποτελέσει το αντικείμενο πολλών μελετών.
Σφαιρωτό σμήνος

Το σφαιρωτό σμήνος [[Μεσιέ 80]] στον αστερισμό [[Σκορπιός (αστερισμός)|Σκορπιό]] απέχει περίπου 28.000 [[έτος φωτός|έτη φωτός]] από τη Γη και αποτελείται από εκατοντάδες χιλιάδες αστέρες.

Σφαιρωτό σμήνος ή σφαιρωτό αστρικό σμήνος ονομάζεται στην αστρονομία μία σχετικώς πυκνή συγκέντρωση αστέρων με σφαιρικό ή σχεδόν σφαιρικό σχήμα, που περιφέρεται γύρω από το κέντρο ενός γαλαξία ως δορυφόρος του. Οι αστέρες που αποτελούν τα σφαιρωτά σμήνη είναι ισχυρώς δεσμευμένοι από τη βαρύτητα του κάθε σμήνους, πράγμα που δίνει στα σμήνη αυτά το σφαιρικό τους σχήμα και σχετικώς υψηλές αριθμητικές πυκνότητες αστέρων (δηλ. αστέρες ανά κυβικό έτος φωτός) στην κεντρική τους περιοχή. Τα σφαιρωτά σμήνη, που βρίσκονται στην άλω ενός γαλαξία, περιέχουν πολύ περισσότερους αστέρες ανά σμήνος από ό,τι τα ανοικτά ή γαλαξιακά σμήνη, τα οποία βρίσκονται στον δίσκο του ίδιου γαλαξία. Τα σφαιρωτά σμήνη είναι αρκετά συνηθισμένα: υπάρχουν περί τα 150 ως 158 γνωστά που ανήκουν στον Γαλαξία μας, ενώ άλλα 10 ως 20 πιστεύεται ότι δεν έχουν ανακαλυφθεί ακόμη. Οι μεγάλοι γαλαξίες μπορεί να έχουν περισσότερα: Ο Γαλαξίας της Ανδρομέδας π.χ. μπορεί να έχει 400 ή 500. Ορισμένοι γιγάντιοι ελλειπτικοί γαλαξίες, ιδίως όσοι βρίσκονται στα κέντρα σμηνών γαλαξιών όπως ο M87, μπορεί να διαθέτουν μέχρι και 13.000 σφαιρωτά σμήνη. Αυτά τα σφαιρωτά σμήνη περιφέρονται σε μεγάλη απόσταση από το κέντρο του γαλαξία τους, 131.000 έτη φωτός ή και περισσότερο.

Στην Τοπική Ομάδα ο κάθε μεγάλος γαλαξίας της έχει σφαιρωτά σμήνη, ενώ σχεδόν κάθε μεγάλος γαλαξίας πέρα από αυτήν που έχει ερευνηθεί έχει επίσης βρεθεί να διαθέτει ένα σύστημα σφαιρωτών σμηνών. Από την άλλη, νάνοι γαλαξίες όπως ο Νάνος του Τοξότη και ο Νάνος του Μεγάλου Κυνός φαίνεται ότι βρίσκονται στη διαδικασία της «δωρεάς» των σφαιρωτών τους σμηνών (όπως το Palomar 12) στον Γαλαξία μας, πράγμα που υποδεικνύει το πώς ο Γαλαξίας μας απέκτησε κατά το παρελθόν πολλά από τα σημερινά του σφαιρωτά σμήνη.

Παρότι φαίνεται ότι τα σφαιρωτά σμήνη περιέχουν κάποιους από τους αρχαιότερους αστέρες στο Σύμπαν, η προέλευση και ο ρόλος τους στη γαλαξιακή εξέλιξη δεν έχουν ακόμη ξεκαθαριστεί. Τα σφαιρωτά σμήνη είναι πολύ διαφορετικά από τους νάνους ελλειπτικούς γαλαξίες και δημιουργήθηκαν ως μέρος της δημιουργίας αστέρων του μητρικού τους γαλαξία, όχι ως ξεχωριστός μικρός γαλαξίας. Ωστόσο, πρόσφατες εικασίες κάποιων αστρονόμων θέλουν τα σφαιρωτά σμήνη και τους νάνους σφαιροειδείς γαλαξίες συγγενικούς τύπους αστρικών σχηματισμών.
Νόριτς Σίτι

Η Νόριτς Σίτι (αγγλικά: "Norwich City") είναι ποδοσφαιρικός σύλλογος της Αγγλίας και η έδρα της είναι το Νόριτς του Νόρφολκ. Έχει το ψευδώνυμο «The Canaries» (Τα Καναρίνια) επειδή έχει στο έμβλημά της ένα καναρίνι.
524 Φιντέλιο

524 Φιντέλιο (Fidelio), λέγεται ένας μεγάλος αστεροειδής με διάμετρο 72 χιλιόμετρα, που περιφέρεται γύρω από τον Ήλιο στο κέντρο της Κύριας ζώνης αστερειδών. Ανακαλύφθηκε το 1904 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη. Ο Φιντέλιο, στη σύνθεσή του περιέχει σίσηρο και άνθρακα, πράγμα που σημαίνει πως έχει φασματικό τύπο XC.
Ντίνος Ρόβλιας

Ο Ντίνος Ρόβλιας είναι Έλληνας πολιτικός και νομικός.
Σταύρος Αρναουτάκης

Ο Σταύρος Αρναουτάκης είναι Έλληνας οικονομολόγος, πολιτικός, πρώην βουλευτής, πρώην ευρωβουλευτής με το ΠΑΣΟΚ και σημερινός περιφερειάρχης Κρήτης.
Γιώργος Ντόλιος

Ο Γιώργος Ντόλιος του Πασχάλη είναι Έλληνας οδοντίατρος, πολιτικός, και πρώην βουλευτής Έβρου με το ΠΑΣΟΚ και υφυπουργός Εσωτερικών.
HotRuby

Η HotRuby είναι μια υλοποίηση της γλώσσας προγραμματισμού Ruby σε JavaScript και ActionScript. Η HotRuby εκτελεί πηγαίο κώδικα Ruby μέσα σε έναν φυλλομετρητή και σε περιβάλλον Flash. Μια παρόμοια υλοποίηση είναι η RubyJS, που έχει καλύτερη απόδοση από τη HotRuby.
Νόβιαλ

Η Νόβιαλ (Novial) είναι μια τεχνητή γλώσσα που εφευρέθηκε το 1928 από τον Δανό γλωσσολόγο Ότο Τζέσπερσεν, που συμμετείχε στην ανάπτυξη της Ίντο και της Ιντερλίνγκουα. Το λεξιλόγιό της βασίζεται στις Γερμανικές και τις Ρομανικές γλώσσες, ενώ η γραμματική έχει στοιχεία από την Αγγλική γλώσσα. Η γλώσσα έγινε αρχικά γνωστή από το βιβλίο του Τζέσπερσεν "An International Language" του 1928, ενώ δύο χρόνια αργότερα τυπώθηκε και το "Novial Lexike", το πρώτο λεξικό για τη γλώσσα αυτή. Η γλώσσα χάθηκε με τον θάνατο του Τζέσπερσεν το 1943, όμως επανήλθε στο προσκήνιο κατά τη δεκαετία του 1990 μέσω του ίντερνετ, με την ανάπτυξη του ενδιαφέροντος για τις τεχνητές γλώσσες.
Γκούνια-καλά

Το χωριό Γκούνια-καλά ( είναι η τούρκικη φράση Γκιουνεΐ Καλέ (Νότιο Κάστρο) στην διάλεκτο του Ερζερούμ) ή Γαλά ή Κάστρον σήμερα είναι επίσημα γνωστό ως Σάμεμπα (ρωσικά:Гуниакала) είναι χωριό στη νότια-κεντρική Γεωργία.Το χωριό ιδρύθηκε το 1830 από μετοίκους του ομώνυμου χωριού της Τραπεζούντας της Οθωμανικής Αυτοκρατορίας. Το όνομα του χωριού προήλθε από ένα μεσαιωνικό κάστρο που βρήκαν οι Έλληνες μέτοικοι στην περιοχή που εγκαταστάθηκαν. Εντύπωση κάνει ότι στο χωριό αυτό μέχρι τα μέσα του 20ου αιώνα οι κάτοικοι του χωριού γνώριζαν την ποντιακή διάλεκτο ενώ αργότερα ,για άγνωστο λόγο, τουρκοφώνησαν. Βρίσκεται 5 χιλιόμετρα δυτικά του περιφερειακού κέντρου της πόλης Τσάλκας. Πριν τη κατάρρευση της Σοβιετικής Ένωσης στο χωριό ζούσαν περισσότερα από 2.000 άτομα. Το 2002, στο χωριό έμειναν 236 κάτοικοι από τους οποίους 72% είναι Έλληνες και 18% Γεωργιανοί.
Ντράγκαν Οκούκα

Ο Ντράγκαν Οκούκα είναι επαγγελματίας προπονητής και πρώην επαγγελματίας ποδοσφαιριστής. Γεννήθηκε στις 2 Απριλίου 1954 στην Πρώην Γιουγκοσλαβική Δημοκρατία και αγωνίστηκε σε ομάδες κυρίως σέρβικες, απ' όπου είναι και η καταγωγή του. Το 1974 άρχισε στην Βελέζ Μονστάρ όπου παρέμεινε μέχρι και το 1976. Από το 1976 μέχρι και το 1987 αγωνιζόταν σε ομάδες όπως η Μότολα, η Τρεμπίντζε και η Ορέμπρο.

Το 1994 επέστρεψε στον αθλητισμό αλλά αυτή την φορά ως προπονητής και εκπροσώπησε την Μπέσετζ. Κάθισε στον πάγκο τους μέχρι το 1996 πηγαίνει Τσουκαρίκι Στάνκομ. Αργότερα πήγε στην Ομπιλιτς ενω πήγε και στις Αργιέ, Βοϊβοντίνα, Λέγκια Βαρσοβίας. Το 2005 δέχτηκε την πρόταση της Εθνικής Σερβίας ως προπονητής της ομάδας κάτω των 21, και έκανε μια αξιόλογη πορεία. Το 2006 πήγε στην Βίσλα Κρακοβίας έκανε το 2007 ένα σύντομο πέρασμα από την κυπριακή Ομόνοια, και από εκεί στην Λοκομοτίβ Σόφιας.

Τον Ιούνιο του 2010 συμφώνησε με την ομάδα της Καβάλας, ενώ τον ερχόμενο Νοέμβριο του ίδιου έτους παραιτήθηκε για άγνωστο σκοπό.
Honda NSX

335px|thumb|right|Honda NSX 2ης γενιάς στο Σαλόνι του Παρισιού το 2018.

Το Honda NSX είναι ένα σπορ αυτοκίνητο υψηλών επιδόσεων της ιαπωνικής αυτοκινητοβιομηχανίας Honda. Ειδικότερα στις ΗΠΑ, στον Καναδά και στο Χονγκ Κονγκ, προσφέρεται από την θυγατρική μάρκα πολυτελείας Acura της Honda, ως Acura NSX. Η πρώτη γενιά του NSX κατασκευαζόταν από τον Αύγουστο του 1990 έως τις 30 Νοεμβρίου 2005 και είχε έναν αλουμινένιο κινητήρα V6, με μεταβλητό χρονισμό βαλβίδων, στο κέντρο του αμαξώματος και την κίνηση να μεταδίδεται στους πίσω τροχούς. Το 2015 παρουσιάστηκε η δεύτερη γενιά του και μπήκε στην παραγωγή τον Μάιο του 2016.
Κοσμάς Καραμάτσος

Ο Κοσμάς Καραμάτσος ή Καρμάτσος (Βασιλειάδα: ; - 1901) ήταν Μακεδονομάχος, οπλαρχηγός από τη Βασιλειάδα Καστοριάς.
Καχραμάνμαρας

Το Καχραμάνμαρας (τουρκικά: Kahramanmaraş, αρμενικά: Մարաշ Μαράς, αραβικά: مرعش, ελληνικά: Γερμανίκεια) είναι πόλη στη νότια Τουρκία και πρωτεύουσα της επαρχίας του Καχραμάνμαρας. Η πόλη βρίσκεται στους πρόποδες του Ταύρου. Έχει πληθυσμό 517.923 κατοίκους (εκτίμηση 2018). Η πόλη συνδέεται επίσης αεροπορικώς με την Κωνσταντινούπολη και την Άγκυρα. Από αυτήν την πόλη κατάγονταν ο Αυτοκράτορας Λέων Γ' και ο Νεστόριος.
Interactive Ruby Shell

Το αλληλεπιδραστικό κέλυφος της Ruby, ή Interactive Ruby Shell (IRB) είναι ένα κέλυφος για προγραμματισμό της αντικειμενοστραφή γλώσσα σεναρίων Ruby. Το πρόγραμμα εκτελείται από μια γραμμή εντολών και επιτρέπει την εκτέλεση εντολών της Ruby με άμεση απάντηση, επιτρέποντας τον πειραματισμό σε πραγματικό χρόνο με τη γλώσσα. Υποστηρίζει ιστορικό εντολών, δυνατότητες διόρθωσης γραμμής και έλεγχο διεργασιών, και μπορεί να επικοινωνεί άμεσα σαν σενάριο κελύφους με το διαδίκτυο και να αλληλεπιδρά με κάποιον κεντρικό υπολογιστή. Αναπτύχθηκε από τον Keiju Ishitsuka.

Χρήση:
 irb [ επιλογές ] [ "αρχείο προγράμματος" ] [ "ορίσματα..." ]

Παράδειγμα χρήσης:

irb(main):001:0> n = 5
=> 5
irb(main):002:0> def fact(n)
irb(main):003:1> if n <= 1
irb(main):004:2> 1
irb(main):005:2> else
irb(main):006:2* n * fact(n - 1)
irb(main):007:2> end
irb(main):008:1> end
=> nil
irb(main):009:0> fact(n)
=> 120
Βασίλης Σαλέας

Ο Βασίλης Σαλέας (πραγματικό όνομα: Βασίλης Παναγιωτόπουλος) (Μεσολόγγι, 1958) είναι Έλληνας μουσικός ρόμικης καταγωγής, γνωστός για την μουσική που παίζει στο κλαρίνο.
MultiLisp

Η MultiLisp είναι μια συναρτησιακή γλώσσα προγραμματισμού και διάλεκτος της διαλέκτου Scheme της Lisp, με κάποιες επιπλέον εντολές και εκφράσεις για παράλληλη εκτέλεση και κοινή (μοιραζόμενη) μνήμη. Η MultiLisp υλοποιείται σε Interlisp. Αυτές οι επεκτάσεις περιλαμβάνουν παρενέργειες, με συνέπεια η MultiLisp να είναι μη-ντετερμινιστική. Εκτός των επεκτάσεων για παράλληλο προγραμματισμό, η MultiLisp έχει επίσης κάποιους ασυνήθιστους αλγόριθμους για συλλογή απορριμμάτων και χρονοπρογραμματισμό εργασιών. Η MultiLisp, όπως και η Scheme, είναι προσανατολισμένη σε συμβολικούς υπολογισμούς. Σε αντίθεση με κάποιες άλλες γλώσσες παράλληλου προγραμματισμού, η MultiLisp ενσωματώνει εντολές που προκαλούν παρενέργειες και για τη ρητή δήλωση του παραλληλισμού. Σχεδιάστηκε από τον Robert H. Halstead στις αρχές της δεκαετίας του 1980 για χρήση στον υπολογιστή Concert που είχε 32 επεξεργαστές και αναπτυσσόταν στο Τεχνολογικό Ινστιτούτο της Μασαχουσέτης (MIT). Επέδρασε στην ανάπτυξη της διαλέκτου Gambit της Scheme και της Interlisp-VAX.
Iron Man

Ο Iron Man (πραγματικό όνομα: Anthony Edward "Tony" Stark) είναι φανταστικός υπερήρωας και πρωταγωνιστής του ομώνυμου κόμικ της Marvel Comics. Δημιουργήθηκε από τον συγγραφέα και συντάκτη Σταν Λι και αναπτύχθηκε από τον σεναριογράφο Λάρι Λίμπερ. Σχεδιάστηκε από τους καλλιτέχνες Ντον Χεκ και Τζακ Κίρμπι. Πρωτοεμφανίστηκε τον Μάρτιο του 1963 στο τεύχος "Tales of Suspence" #39 και απέκτησε το δικό του κόμικ, "Iron Man" #1, τον Μάιο του 1968.

Ο Iron Man έχει εμφανιστεί σε πολλές τηλεοπτικές σειρές και ταινίες. Στο Κινηματογραφικό Σύμπαν της Marvel, ο χαρακτήρας ενσαρκώνεται από τον Ρόμπερτ Ντάουνι Τζούνιορ και εμφανίζεται στις ταινίες "Iron Man" (2008), "Ο Απίθανος Hulk" (2008), "Iron Man 2" (2010), "Οι Εκδικητές" (2012), "Iron Man 3" (2013), "Εκδικητές: Η Εποχή του Ultron" (2015), "Captain America: Εμφύλιος Πόλεμος" (2016), "Spider-Man: Η Επιστροφή Στον Τόπο Του" (2017), "Εκδικητές: Ο Πόλεμος της Αιωνιότητας" (2018), "Εκδικητές: Η Τελευταία Πράξη" (2019) και μέσω αρχειακού υλικού στις ταινίες "Spider-Man: Μακριά Από τον Τόπο του" (2019) και "Black Widow" (2021).
527 Ευρυάνθη

Η 527 Ευρυάνθη (Euryanthe) είναι ένας αστεροειδής σε τροχιά γύρω από τον Ήλιο. Ανακαλύφθηκε το 1904 από τον Μαξ Βολφ και το όνομά του το πήρε από την ηρωίδα της όπεραςτου Γερμανού συνθέτη, του θεατρικού Καρλ Μαρία φον Βέμπερ.
Αλεξάντρ Καμπανέλ

Ο Αλεξάντρ Καμπανέλ ("Alexandre Cabanel", 28 Σεπ 1823 - 23 Ιανουαρίου 1889) ήταν Γάλλος ζωγράφος.
526 Ιένα

526 Ιένα (Jena) είναι ένας αστεροειδής που βρίσκεται σε τροχιά γύρω από τον Ήλιο στη Κύρια Ζώνη Αστεροειδών. Ανακαλύφθηκε στη Χαϊδελβέργη από τον Γερμανό αστρονόμο Μαξ Βολφ στις 14 Μαρτίου του 1904 και το όνομά του το πήρε από την πόλη της Ιένας.
Εράκης

Εράκης (Erakis) είναι το ιδιαίτερο όνομα του ημικανονικά παλλόμενου υπεργίγαντα μ του αστερισμού Κηφεύς ("mu Cephei", μ Cep) και είναι γνωστός ως αστέρας γρανάτης του Χέρσελ ή απλά αστέρας γρανάτης. Είναι ένα από τα μεγαλύτερα και πιο φωτεινά γνωστά άστρα στον Γαλαξία. Το κόκκινο χρώμα του οφείλεται στο γεγονός ότι είναι φασματικής τάξης M2Ia. Αποτελεί ένα σύστημα τριών αστέρων.
Κυβέρνηση Αριστείδη Μωραϊτίνη 1867

Η Κυβέρνηση Αριστείδη Μωραϊτίνη 1867 ή υπουργείον Μωραϊτίνη (Δεκέμβριος 1867 – Ιανουάριος 1868) ήταν "«Υπηρεσιακή κυβένηση»" (δηλ. με σκοπό να διεξαγάγει βουλευτικές εκλογές), την οποία επέλεξε ο βασιλιάς Γεώργιος μετά την ρήξη στις σχέσεις του με την «κυβέρνηση Κουμουνδούρου». Αν και σύμφωνα με το Σύνταγμα, ο βασιλιάς θα έπρεπε να σχηματίσει κυβέρνηση από τη μειοψηφία, να διαλύσει την Βουλή και να προκηρύξει εκλογές, ο Γεώργιος διάλεξε τον τότε πρόεδρο του Αρείου Πάγου, Αριστείδη Μωραϊτίνη για να σχηματίσει κυβέρνηση και υπουργούς, πρώην βουλευτές. Την ίδια μέρα της όρκισης των νέων υπουργών, διέκοψε και τις εργασίες της Βουλής επί 40 ημέρες. Η κίνηση αυτή του βασιλιά, ξάφνιασε όλο τον πολιτικό κόσμο της εποχής καθώς ήταν η πρώτη φορά που ο Γεώργιος ασκούσε συνταγματικό του δικαίωμα. 
Η κυβέρνηση χαρακτηρίστηκε και ως "«Άχροο υπουργείο»" με την έννοια ότι τα μέλη της δεν είχαν εμφανή κομματική ταυτότητα και τοποθέτηση..
Υπουργοί της κυβέρνησης, και ιδίως ο Ιωάννης Μεσσηνέζης, ζήτησαν από τον Γεώργιο να τους βεβαιώσει ότι αφού διαλυθεί η Βουλή και γίνουν οι εκλογές, η κυβέρνηση αυτή, θα μπορέσει να ζητήσει την ψήφο εμπιστοσύνης της νέας Βουλής - αλλά ο Γεώργιος αρνήθηκε να δεσμευτεί πάνω σε αυτό, και έτσι όλο το υπουργικό συμβούλιο παραιτήθηκε. 
Ο Γεώργιος οδηγήθηκε στον σχηματισμό της επόμενης κυβέρνησης, με αρχηγό τον Δημήτριο Βούλγαρη, που θα διεξήγαγε τελικά τις εκλογές.
Μεσιέ 80

Το Μεσιέ 80 (γνωστό και ως "M80" και "NGC 6093") είναι ένα σφαιρωτό σμήνος σε απόσταση περίπου 32.600 ετών φωτός στον αστερισμό Σκορπιός. Είναι ένα από τα πυκνότερα σμήνη του Γαλαξία.

Το Μ80 βρίσκεται στο μέσο της απόστασης μεταξύ Αντάρη και βήτα Σκορπιού σε μία περιοχή πλούσια σε νεφελώματα. Μπορεί να παρατηρηθεί με ερασιτεχνικά τηλεσκόπια μεσαίας ισχύος σαν μία μπάλα φωτός, η σαν κομήτης χωρίς ουρά.
525 Αδελαΐδα

Η 525 Αδελαΐδα (Adelaide) είναι ένας αστεροειδής, φασματικού τύπου S (λιθώδης), που ανήκει στην Οικογένεια της Φλώρα και βρίσκεται στην Κύρια Ζώνη Αστεροειδών. 

Το αντικείμενο A904 EB ανακαλύφθηκε στις 14 Μαρτίου 1904 από τον Μαξ Βολφ και ονομάστηκε "525 Αδελαΐδα", αλλά στη συνέχεια χάθηκε. Αργότερα, το αντικείμενο 1930 TA ανακαλύφθηκε στις 3 Οκτωβρίου 1930 από τον Συλβαίν Άρεντ και πήρε το όνομά 1171 Ρουσθαβέλια. Σε αυτές τις ημέρες που δεν υπήρχε ο ηλεκτρονικός υπολογιστής, δεν έγινε αντιληπτό μέχρι το 1958 ότι επρόκειτο για το ίδιο αντικείμενο. Το όνομα Ρουσθαβέλια κρατήθηκε (και η ανακάλυψη πιστώθηκε στον Arend)· το όνομα 525 Αδελαΐδα επαναχρησιμοποιήθηκε για το αντικείμενο 1908 EKa που ανακάλυψε στις 21 Οκτωβρίου 1908 ο Τζόελ Χάστινγκς Μέτκαλφ.
Νεφέλωμα Ωμέγα

Το Νεφέλωμα Ωμέγα, γνωστό και ως Νεφέλωμα Κύκνος και Νεφέλωμα Πέταλο (με προσδιορισμούς "Μεσιέ 17", "M17" και "NGC 6618") είναι ένα νεφέλωμα εκπομπής σε απόσταση περίπου 5.500 ετών φωτός στον αστερισμό Τοξότης. Είναι ορατό με γυμνό μάτι σε καλές συνθήκες.

Ανακαλύφθηκε από τον Φιλίπ Λουά ντε Σεζώ το 1745. Ο Σαρλ Μεσιέ το ανακάλυψε ανεξάρτητα το 1764 και το πρόσθεσε στον κατάλογό του.
Ανοικτό Πανεπιστήμιο Κύπρου

Το Ανοικτό Πανεπιστήμιο Κύπρου (ΑΠΚΥ) είναι το δεύτερο κατά σειρά ίδρυσης δημόσιο πανεπιστήμιο της Κύπρου και το μοναδικό πανεπιστήμιο της χώρας με εξειδίκευση στην εξ αποστάσεως εκπαίδευση.
Νικόλαος Κομνηνός Παπαδόπουλος

Ο Νικόλαος Κομνηνός Παπαδόπουλος (· ), ή Νικόλαος Παπαδόπουλος Κομνηνός (6 Ιανουαρίου 1655 - 20 Ιανουαρίου 1740), ήταν ελληνικής καταγωγής (από την Κρήτη) Ιταλός θεολόγος, φιλόσοφος και νομομαθής, και πέρασε σημαντικό μέρος της ζωής του στην Πάντοβα.
528 Ρέζια

Η 528 Ρέζια (αγγλ.:Rezia) είναι ένας αστεροειδής. Ανακαλύφθηκε από τον Μαξ Βολφ, στις 20 Μαρτίου του 1904, που παρατηρούσε από την Χαϊδελβέργη και πήρε την προσωρινή ονομασία "1904 NS". Η μέση απόσταση από τον Ήλιο είναι 3,4 ΑΜ.